Þegar Qassem Suleimani lenti á einkaþotu í Bagdad eftir flugferð frá Damaskus um miðnætti á föstudag biðu tveir bílar hans og lífvarða hans á flugbrautinni . Hann hafði oftsinnis komið til slíkra heimsókna frá heimalandinu Íran og ekkert virtist með öðrum hætti nú en áður . En nokkrum mínútum síðar var hann , einn valdamesti maður Miðausturlanda , allur . Er bílarnir tveir höfðu ekið skamman spöl voru þeir sprengdir í loft upp með þeim afleiðingum að allir sem í þeim voru létust . Annar valdamikill maður , sá valdamesti á Vesturlöndum og jafnvel í heiminum öllum , hafði staðið á golfvelli hinum megin á hnettinum og fyrirskipað árásina . En hverfum aðeins til baka . Hvað hafði átt sér stað sem endaði með þessari árás ? Og hver er hann , hershöfðinginn frá Íran , sem þótti slík ógn að réttlætanlegt var að fella hann með þessum hætti ? Auglýsing Það hefur lengi andað köldu milli Írans og Bandaríkjanna . Og oft verulega köldu þótt þíða hafi verið í samskiptunum inn á milli . Spenna milli stjórnvalda landanna tveggja hefur undanfarið magnast á ný , sérstaklega í kjölfar þess að Donald Trump dró Bandaríkin út úr kjarnorkusamningi stórveldanna við Írani fyrir tæpum tveimur árum . Samningurinn var gerður árið 2015 er Barack Obama sat á forsetastóli og Trump hefur sagt hann „ versta samning allra tíma “ . Skömmu fyrir árásina í Bagdad á föstudag hafði ýmislegt dregið til tíðinda þó að það færi hvorki mjög hátt né væri almennt talið tilefni til mikilla viðbragða . En atburðarásin varð hröð . Og eins og verða vill í átökum milli þjóða þá sér ekki fyrir endann á henni . Við skulum byrja 250 kílómetrum norður af Bagdad þann 27. desember á síðasta ári . Þann dag var gerð eldflaugaárás á herstöð í Kirkuk , herstöð þar sem bandarískir og íraskir hermenn halda til og berjast gegn vígamönnum Ríkis íslams sem enn er að finna í nágrenninu . Einn verktaki bandaríska hersins , sem var túlkur , féll í árásinni og nokkrir særðust . Í kjölfarið gerðu Bandaríkjamenn árásir á búðir skæruliða í landinu , hóps sem nýtur stuðnings Írans , og felldu 25 . Þeim árásum var mótmælt á nýársdag og brutust stuðningsmenn skæruliðanna inn fyrir hlið bandaríska sendiráðsins i Bagdad , kveiktu í og kröfðust þess að hermenn og stjórnarerindrekar myndu hypja sig . Áður en þessar árásir og viðbrögð við þeim áttu sér stað hafði auðvitað margt gerst sem einnig á sinn þátt í því hvernig málin hafa nú þróast . Suleimani var langt frá því óþekkt stærð þó svo að nafn hans hafi ekki verið á vörum alls almennings . Mike Pompeo og Donald Trump hafa varið árásina og sagt hana nauðsynlega til að verja bandaríska hagsmuni . Bandarísk stjórnvöld hafa í fleiri ár haft áhyggjur af honum og hans vaxandi völdum . Þau voru þess fullviss að hann væri einn helsti hugmyndasmiður utanríkisstefnu Írans og áhrifamaður í pólitísku landslagi víða á Miðausturlöndum . Á flugvellinum í Badgad tók Abu nokkur Mahdi al-Muhandis á móti Suleimani . Þeir voru góðkunningjar enda Muhandis leiðtogi Kata‘ib Hezbollah , vopnaðra íraskra sveita sem njóta stuðnings Írana . Það voru einmitt þær sem gerðu árásina á herstöðina í Kirkuk og stuðningsmenn þeirra sem höfðu umkringt bandaríska sendiráðið í Bagdad til að hefna fyrir loftárásir Bandaríkjamanna . Upplýsingum lekið Þeir félagar höfðu um nóg að tala , eins og fjallað er um í fréttaskýringu New York Times , ekki aðeins það sem á undan var gengið í samskiptunum landa þeirra við Bandaríkin heldur einnig vaxandi óánægju almennings í garð íraskra stjórnvalda , m.a. vegna atvinnuleysis og efnahagsþrenginga . Mótmæli höfðu verið á götum úti og í hópi mótmælenda voru þeir sem vildu minnka áhrif íranskra stjórnvalda í Írak . Suleimani og Muhandis settust inn í annan bílinn og lífverðirnir í hinn . Bílarnir komust ekki lengra en út að enda flugbrautarinnar . Nokkrum dögum fyrr hafði upplýsingum um fyrirhugaða ferð Suleimanis nefnilega verið lekið og við komuna til Bagdad fylgdist amerískur MQ - 9 dróni með ferðum þeirra , beintengdur við bandaríska varnarmálaráðuneytið og leyniþjónustuna . Auglýsing Dróninn var látinn skjóta tveimur flugskeytum að bílnum sem Suleimani og Muhandis voru í og varð hann alelda á svipstundu . Þriðja flugskeytinu var skotið á bíl lífvarðanna og hlaut hann sömu örlög . Hönd Suleimanis er talin sjást á myndum af árásinni . Hún þekkist af hring sem hann ávallt bar . En hvers vegna var þessi árás gerð núna ? Stjórnvöld í Bandaríkjunum hafa varið árásina með þeim orðum að hún hafi verið óhjákvæmileg til að koma í veg fyrir „ yfirvofandi árás “ gegn Bandaríkjunum , eins og utanríkisráðherrann Mike Pompeo orðaði það . Á síðustu árum hafa Bandaríkjamenn farið í nokkrar áhættusamar hernaðaraðgerðir til að fella einstaklinga sem þeir álíta ógna þjóðaröryggi lands síns . Þeirra á meðal eru árásir á leiðtoga hryðjuverkasamtaka á borð við Al-Qaeda og Ríki íslams . En stjórnmálaskýrendur segja morðið á Suleimani af nokkuð öðrum toga og setji samskipti Bandaríkjanna og Miðausturlanda á allt annan stað en hingað til . Nú er ráðist gegn embættismanni ríkis og það hernaðarlega sterks ríkis . Enda hefur Ayatollah Ali Khamenei , æðsti trúarleiðtogi Írans , hótað að leita hefnda . Kjarnorkusamningur stórveldanna við Íran var gerður í tið Baracks Obama . Suleimani , sem ólst upp í fátækt og fékk litla formlega menntun , var í áratugi einn áhrifamesti maður Írans , bæði í hernaðarlegu og pólitísku tilliti . Hann gekk til liðs við Íranska byltingarvörðinn ( e. Islamic Revolutionary Guards Corps ) fljótlega eftir stofnun hans í kjölfar írönsku byltingarinnar árið 1979 og tók við Quds-sérsveitunum á tíunda áratug síðustu aldar . Þær sveitir störfuðu við hlið shíta-skæruliða í Írak eftir innrás Bandaríkjanna árið 2003 . Hann er svo sagður hafa verið lykilmaður í þjálfun herja bandamanna , m.a . Íraks og Sýrlands . Arkítektinn að Sýrlandsstríðinu Sem yfirmaður Quds-sveitanna hafði hann yfirumsjón með því að framfylgja leynilegum aðgerðum Írana á erlendri grund . Hann studdi hryðjuverkastarfsemi víða , aðstoðaði m.a. við að undirbyggja starfsemi Hezbollah í Líbanon og kom að yfirtöku Hamas á Gaza-svæðinu . Síðustu ár var hann þekktastur fyrir að ráðast gegn Ríki íslams , m.a. í þeim tilgangi að styrkja stöðu ríkisstjórnar Bashar al-Assads , forseta Sýrlands . Suleimani var með dyggum stuðningi sínum við Assad af mörgum talinn arkitektinn að í hinu hrottafengna stríði þar í landi . Þá átti hann einnig sinn þátt í stríðsátökunum í Jemen . Varnarmálaráðuneyti Bandaríkjanna hefur sakað hann og skæruliða tengda Íran um að hafa drepið mörg hundruð bandaríska hermenn í Írak . Þrátt fyrir þessi miklu áhrif og aðgerðir Suleimanis í Miðausturlöndum létu fyrri forsetar Bandaríkjanna , George W. Bush og Barack Obama , það vera að ráðast gegn honum . Elissa Slotkin , sem vann sem greinandi hjá CIA og varnarmálaráðuneytinu , bæði undir stjórn Bush og Obama , segist á sínum tíma hafa átt fjölmörg samtöl um hvernig ætti að bregðast við ofbeldisfullum aðgerðum Suleimanis sem hafi átt sinn þátt í því að valda óstöðugleika um öll Miðausturlönd . Niðurstaðan hafi ætíð verið sú að árás á hann myndi kalla á hefndir og mögulega draga Bandaríkjamenn inn í frekari átök . Það hafi einfaldlega ekki þótt réttlætanlegt . Stefna Bandaríkjanna í samskiptum við Íran breyttist nokkuð undir stjórn Obama . Er kjarnorkusamningnum var svo náð árið 2015 var einfaldlega orðið nokkuð fjarstæðukennt að ráðast gegn einum helsta embættismanni landsins . Þegar Trump dró Bandaríkin svo út úr kjarnorkusamningnum í maí 2018 breyttist því margt . Maður kemur í manns stað Ali Vaez , sérfræðingur hjá hugveitunni Crisis Group , segist efast um að áhrif þess að fella Suleimani verði þau sem bandarísk yfirvöld vonist eftir . Í samtali við Observer bendir hann á að ríkisstjórn Bandaríkjanna skilgreini Íranska byltingarvörðinn sem hryðjuverkasamtök . Það var gert í apríl í fyrra . Það að fella leiðtoga Quds-sveitanna , sem eru áhrifamesta deildin innan byltingavarðarins , þýði ekki endilega að þær verði óstarfhæfar . „ Ég held að það verði erfitt að finna mann í stað [ Suleimanis ] en það er ekki ómögulegt , “ segir Vaez . David Schanzer , sérfræðingur Duke-háskóla í hryðuverkastarfsemi , er einn þeirra sem telur að morðið á Suleimani sýni ekki styrk Trumps og hans bandamanna heldur þvert á móti veikleika . „ Ákvörðun Trumps að magna fjandsemi með því að drepa Qassem Suleimani sýnir að stefna hans í samskiptum við Íran misheppnaðist . “ Og viðbrögðin í Íran og Írak hafa ekki látið á sér standa . Á laugardag fjölmennti fólk á götum Bagdad og mótmælti aðgerðum Bandaríkjanna harðlega . Í dag streymdu þúsundir út á götur í Teheran vegna útfarar Suleimanis . Bandaríkjamenn í Írak hafa verið hvattir til að yfirgefa landið og verð á olíu hækkaði skarpt eftir árásina . Svar bandaríska varnarmálaráðuneytisins hefur m.a. verið það að tilkynna að hermönnum í Miðausturlöndum verði fjölgað um 3.500 . Íranir hafa hótað hefndum og íraska þingið vill herafla Bandaríkjanna burt frá landinu . Margir óttast stríð . „ Það er ekki hægt að ofmeta áhrifin , “ sagði David Petraeus , fyrrverandi yfirmaður leyniþjónustunnar CIA , og fyrrverandi hershöfðingi í Írak . „ Brugðist verður við í Írak og líklega í Sýrlandi og annars staðar á svæðinu . “ Trump hefur svarað með sínum hætti . Segist ekki telja það „ góða hugmynd “ hjá Íran að fara í stríð . Slíkt myndi ekki vara lengi . „ Vil ég [ fara í stríð ] ? Nei . Ég vil frið . Ég kann vel við frið . “ Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .